**Legelső Legelés – Tehénkihajtó Ünnep**

2015 április közepe, 10 órai kezdettel

A tavasz beköszöntével a tehenek első kihajtásának ünnepe Magyarországon évszázados hagyomány. Ez a nap Krisna-völgyben is nagy esemény, délelőtt összegyűlik a falu apraja nagyja a Tehénvédelmi Központ épületénél, hogy hangos zeneszóval és tapssal kísérhessék a vidám jelenetet.

**Virágom, virágom…  Júniusi Virágünnep**

2015 június 14-én, 10-17 óra között

Egy régi mondás szerint, a virágok mind-mind Isten mosolyát képviselik. Az illatos tavasz érkezését Krisna-völgyben is megünnepeljük, megköszönjük. Vendégeink e napon ellátogathatnak virágkertészetünkbe, ahol a nyíló virágokból kertészünk segítségével szedhetnek egy kis csokrot s felajánlhatják Krisnának egy ősi mantra segítségével…

**Friss Karella és Paradicsom Nap**

2015 augusztus 16-án 10-17 óra között

Első ránézésre leginkább egy krokodilra emlékeztet a karella, ez a különleges indiai keserű-uborka-féle. Üvegházban és fóliasátorban nálunk is nagyon szépen terem, ezért idén is egy külön napot rendezünk a „tiszteletére”.

E nagy népszerűségnek örvendő ritka növény számos gyógyhatásáról is ismert. Segít alacsonyan tartani a vércukorszintet és jó májtisztító. Íze kellemesen kesernyés, ezért az étkezés elején ajánlott a fogyasztása. Bő olajban chipsként kisütve, párolva vagy töltve egyaránt remek.

**Krisna Születésnapi Fesztiválja– Janmashtami**

2015 szeptember 5-én 10-21 óra között

Az Úr Krisna megjelenési napján a hívek énekkel, zenével, tánccal, előadások hallgatásával, az Úr kedvteléseinek elbeszélésével dicsőítik Őt. Este tűzijáték és még számtalan program várja a látogatókat…

**Bio Sütőtök Nap**

2015 október 18-án 10-17 óra között

Ősszel a táj vöröses színben pompázik Krisna-völgyben. Ilyenkor érik be az itt termesztett bio sütőtök, mely az itt élők egyik fő téli tápláléka. Készítünk belőle krémlevest, indiai zöldséges egytálételt,  fűszeres bundában sütjük ki, de lehet az ital és édesség alapanyaga is.

 A templomba lépve tök lámpások és művészien dekorált, faragott sütőtökök fogadják az ide látogatókat.

A gyerekek a sütőtök faragást és a festést is kipróbálhatják e nap folyamán. Alkotásaikat természetesen haza is vihetik magukkal emlékbe.

**Krisna-völgyi Búcsú – Családi Élményfesztivál 3 napon át!**

2015 július 17.-19.

Krisna-völgy öko-bio falu csodálatos környezetben, arborétumával, sétaútjaival, tavaival s kedves vendégszerető lakóival idén is szeretettel várja Vendégeit a Balaton-part egyik legnagyobb nyári rendezvényén, a Krisna-völgyi Búcsúban.

A völgy fő építészeti látványossága a Templom épülete. A templomteremben gyönyörű, indiai stílusú díszítések, kézműveseink által készített falfestmények és domborművek gyönyörködtetik majd.

 A könyves sátorban megtalálhatja a védikus irodalom remekeit, a fesztiválszínpad pedig egész napos zenés-táncos kulturális programjaival, valamint sok új családi és gyermek programmal várja Vendégeinket s idén is kisvasúttal utazhatják körbe a Búcsú helyszíneit.

800 férőhelyes szabadtéri étterem, boci-simogató, gyermekprogramok és kézműves kirakodóvásár várja a Látogatókat.

Biokertészetünkben nőnek az étteremsátorban megkóstolható finomságok hozzávalói, melyek helyben meg is vásárolhatóak. Frissen facsart búzafű-lé is itt kóstolható.

A bátrabbak most is kipróbálhatják tudományukat és merészségüket az íjászat sportágában, ahol pontjaikért ajándékokat kaphatnak, hiszen egy búcsú nem búcsú céllövölde nélkül.

A “Kérdezz-Felelek” sátor egész nap vár minden érdeklődőt, akinek kérdése van a Krisna-tudat filozófiáról, a lélekvándorlásról, a jógáról, a szentírásokról, vagy a Krisna-hívők életéről.

Ha elfáradt, vagy ha érdekli az egészséges életmód és más ökofalvak mindennapjairól szóló témák, beszélgetésekkel egybekötött, kisebb előadásokkal várja az Öko–Porta. Itt megismerheti az ökológiai gazdálkodás alapjait és a vegyszermentes, környezetbarát életvitel lehetőségeit is.

Az idei év egyik különlegessége az országban egyedülálló frangipáni-kiállítás. Ez a mesésen szép virág mámorító illatával a Hawaii-szigetek virágfűzéreinek alapja.

Szeretettel várjuk Vendégeinket ebbe a sokszínű vásári forgatagba.